KIRJALLINEN KYSYMYS E-2462/02

esittäjä(t): Christopher Huhne (ELDR) komissiolle

(4. syyskuuta 2002)

Aihe: Alusten aiheuttama saastuminen

Voiko komissio arvioida veneiden ja laivojen EU:n meriin ja jokiin päästämän käsittelemättömän jäteveden määrän ja voiko se ilmoittaa, aikooko se ehdottaa toimia määrän vähentämiseksi?

Margot Wallströmin komission puolesta antama vastaus

(9. lokakuuta 2002)

Komissio voi ilmoittaa arvoisalle parlamentin jäsenelle, että merialusten öljypäästöt aiheutuvat yleensä säiliöiden pesusta tai pilssiveden tai painolastiveden huuhtelusta. Tämäntyyppisen pilaantumisen ehkäisyyn osallistuu useita kansallisia organisaatioita (esim. Helsingin yleissopimuksen, Bonnin sopimuksen ja Barcelonan yleissopimuksen perusteella). Merialusten öljypäästöjen kokonaismäärästä ei ole saatavissa luotettavia arvioita. Kyseisten organisaatioiden koordinoimalla ilmaseurannalla saadut tiedot osoittavat kuitenkin selvästi, että voimassa olevia sääntöjä (Marpol 73/78 -yleissopimuksen liitettä I(1)) rikotaan usein Euroopan kaikilla vesillä, mikä johtaa merilintujen, simpukoiden, muiden organismien sekä rantaviivan öljyyntymiseen. Tilanteessa ei ole toistaiseksi havaittu selkeitä paranemisen merkkejä.

Tiedonannossaan Kohti meriympäristön suojelua ja säilyttämistä koskevaa strategiaa komissio tekee aloitteita, joiden tarkoitus on poistaa tällaiset laittomat päästöt mahdollisimman nopeasti.

Merialusten jätevesipäästöjä koskee Marpol 73/78 -yleissopimuksen liite IV(2). Liite ei ole vielä tullut voimaan, koska ratifiointeja ei ole riittävästi. Komissio pyrkii meriympäristöstrategian puitteissa siihen, että liite voidaan saattaa voimaan mahdollisimman nopeasti.

Tärkein yhteisön väline, jolla tämäntyyppiseen merten saastumiseen voidaan puuttua, on satamavaltion suorittamaa valvontaa ja satamien vastaanottolaitteita koskeva direktiivi(3). Direktiivin säännökset koskevat useita jätetyyppejä, mm. öljyä ja jätevettä. Lisäksi vuonna 2000 luotiin yhteisön toimintakehys mm. tukemaan jäsenvaltioiden toimia, joilla puututaan tahallisiin päästöihin.

Alusten aiheuttamista päästöistä Euroopan jokiin ei ole olemassa luotettavia arvioita. Tällä hetkellä näitä päästöjä säännellään epäyhtenäisesti alueellisella ja kansallisella lainsäädännöllä. Tilanteen odotetaan kuitenkin muuttuvan lähitulevaisuudessa, kun näitä päästöjä aletaan säännellä vesipolitiikan puitedirektiivillä(4).

(1) Alusten aiheuttaman meren pilaantumisen ehkäisemisestä vuonna 1973 tehty kansainvälinen yleissopimus, sellaisena kuin se on muutettuna yleissopimukseen liittyvällä vuoden 1978 pöytäkirjalla (Marpol 73/78). Liite I: Öljyn aiheuttaman pilaantumisen ehkäiseminen.

(2) Alusten aiheuttaman meren pilaantumisen ehkäisemisestä vuonna 1973 tehty kansainvälinen yleissopimus, sellaisena kuin se on muutettuna yleissopimukseen liittyvällä vuoden 1978 pöytäkirjalla (Marpol 73/78). Liite IV: Alusten jäteveden aiheuttaman pilaantumisen ehkäiseminen.

(3) Euroopan parlamentin ja neuvoston direktiivi 2000/59/EY, annettu 27 päivänä marraskuuta 2000, aluksella syntyvän jätteen ja lastijäämien vastaanottolaitteista satamissa. EYVL L 332, 28.12.2000.

(4) Euroopan parlamentin ja neuvoston direktiivi 2000/60/EY, annettu 23. lokakuuta 2000, yhteisön vesipolitiikan puitteista. EYVL L 327, 22.12.2000.